**Kåre Nordstoga** (født 18. desember 1954) er en norsk musiker, med orgel som hovedinstrument. Fra 1984 har han virket som domorganist i Oslo domkirke.

Biografi
--------

Familien flyttet fra Sandsvær til Heddal da han var 7 år gammel. På hjemstedet Notodden gikk han i lære hos Harald Aune og Odd Jakob Unhammer; senere gjennomførte han eksamen i kirkemusikk ved Norges musikkhøgskole. Her hadde han Kaare Ørnung som i lærer i klaverspill, og hans orgellærere var Søren Gangfløt, Magne Elvestrand og Bjørn F. Boysen. I 1982 mottok han stipendium fra Léonie Sonnings Musikfond som ga ham mulighet til videre studier hos David Sanger i London. Han debuterte i 1978 i Oslo domkirke der han ble assisterende organist i 1984, underviste en tid ved Norges musikkhøgskole, før han i 1994 ble domorganist på fulltid. Hans interesse for Johann Sebastian Bach avstedkom den kjente serien på 30 lørdagskonserter (1990–1992) og til Bach-jubileet (2000).[]

Karriere
--------

Nordstoga har gitt ut flere langspillplater. Som solist har han bl.a. spilt inn to CD-er med fransk orgelmusikk av Franck og Widor på Cavaillé-Coll–orgelet i St. Etiennekatedralen i Caen og Bachs triosonater på kororgelet i Oslo domkirke. Siste plateutgivelse er orgelverker av Franz Liszt på hovedorgelet i Oslo domkirke. De siste årene har han blant annet vært solist i Notre-Dame i Paris, ved den internasjonale orgelfestivalen i Århus og gjestesolist ved innvielsen av et nytt katedralorgel i Lausanne.

Kåre Nordstoga samarbeider jevnlig med eliten av norske musikere som f.eks Ole Edvard Antonsen, Arve Tellefsen og Knut Buen. Med sin oppvekst i Telemark har Nordstoga også en forkjærlighet for norsk folkemusikk og har deltatt på rekke plateinnspillinger med norske folkemusikere. For platen *Bjølleslåtten (slåttar etter Ola Mosafinn)* som han ga ut sammen med Knut Buen og Leif Rygg fikk han Spellemannprisen 1994 i klassen folkemusikk/gammaldans.

Utmerkelser
-----------

Han vant Lindemanprisen i 2006 og Oslo bys kunstnerpris i 2015. Han har vært nominert til Spellemannprisen 2000 for *J. S. Bach: Toccata og Fuga*, Spellemannprisen 2012 *Bach: Concertos And Chorale Preludes* og til Spellemannprisen 2023 for *Masterworks from the 1930s*, alle i klassen klassisk.

Kåre Nordstoga blir omtalt som en av de fremste konsertorganistene i Europa.

Han ble i 2016 utnevnt til ridder av 1. klasse av St. Olavsorden for sin innsats for norsk kirkemusikk.

Referanser
----------

1. ↑   kirken.no, besøkt 1. august 2019[Hentet fra Wikidata]
2. ↑   www.kongehuset.no, besøkt 1. august 2019[Hentet fra Wikidata]
3. 1 2  «Domkantor Kåre Nordstoga». *Oslo domkirke*. Besøkt 18. januar 2019.
4. ↑  Mangersnes, Magnar (28. september 2014). «Kåre Nordstoga». *Norsk biografisk leksikon* **(norsk)**. Besøkt 18. januar 2019.
5. ↑  «Leif Rygg til minne - Folkemusikk». *Folkemusikk* **(norsk nynorsk)**. 9. februar 2018. Besøkt 18. november 2018.
6. ↑  «Kåre Nordstoga: Årets Lindeman-vinner». *ballade.no*. 13. oktober 2006. Besøkt 27. mars 2024.
7. ↑  «Kulturpris til Nordstoga». *kirken.no*. 9. mai 2016. Besøkt 27. mars 2024.
8. ↑  «Nominerte til Spellemannprisen». *vg.no*. 12. januar 2001. Besøkt 27. mars 2024.
9. ↑  «Nominasjonene til årets spellemannspriser er klare, Karpe Diem ligger best an med tre nominasjoner.». *gaffa.no*. 12. februar 2013. Besøkt 27. mars 2024.
10. ↑  «Dette er dei nominerte til Spellemannprisen». *nrk.no*. 29. februar 2024. Besøkt 27. mars 2024.
11. ↑  NRK (29. august 2016). «Nordstoga blir ridder». *NRK*. Besøkt 12. januar 2021.

Eksterne lenker
---------------

* (en) Kåre Nordstoga – kategori av bilder, video eller lyd på Commons Rediger på Wikidata
* (en) Kåre Nordstoga på Internet Movie Database Rediger på Wikidata

* (no) Kåre Nordstoga hos Sceneweb Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs
 |